Maraton: a világcsúcstartó nem lesz ott Londonban
Kimaradt a londoni olimpiára utazó kenyai csapatból a férfi maratonfutás világcsúcstartója, Patrick Makau.
Az afrikai ország illetékesei szerdán jelentették be, kik indulhatnak Londonban a klasszikus, 42,195 km-es távon, s ekkor derült ki, hogy a tavaly szeptemberben, Berlinben 2:03:38 órával világrekordot döntött Makau kimaradt a csapatból, miután a vasárnapi London Marathont feladta.

A férfiaknál a londoni győztes, a Berlinben Makau mögött második, s akkor 2:03:42 órával minden idők második legjobb - hitelesíthető - idejét elért Wilson Kipsang, valamint a kétszeres világbajnok Abel Kirui és a tavalyi Chicago Marathon nyertese, Moses Mosop képviselheti Kenyát. Érdekesség, hogy lesz olyan a csapatban, aki a világcsúcsnál gyorsabban teljesített már maratont: Mosop ugyanis tavaly Bostonban - ahol a pálya nem felel meg az előírásoknak - 2:03:02 órás eredménnyel lett második honfitársa, Geoffrey Mutai mögött.

A tavaly Boston mellett New Yorkban is első Mutai szintén a kimaradók között van, mint ahogy többek között a Londonban most második, egyébként a brit fővárosban háromszor, New Yorkban pedig kétszer bajnok Martin Lel is.

A nőknél nincs nagyobb meglepetés: a vasárnapi londoni viadal első három helyezettje, Mary Keitany, a világbajnoki címvédő Edna Kiplagat, illetve a vb-2. Priscah Jeptoo vehet részt a játékokon.
maraton londoni olimpia 2012